**ธรรมนูญสภาคณบดีคณะสถาปัตยกรรมศาสตร์แห่งประเทศไทย**

**(Rold Council of Deans of Architecture Schools of Thailand)**

เพื่อให้การดำเนินงานกิจการและการประสานงานของสภาคณบดีคณะสถาปัตยกรรมศาสตร์แห่งประเทศไทย เป็นไปด้วยความเรียบร้อย นำมาซึ่งความร่วมมือที่เข้มแข็งระหว่างสมาชิกและก่อให้เกิดประสิทธิภาพและประสิทธิผลสอดคล้องกับวัตถุประสงค์ จึงกำหนดธรรมนูญของสภาคณบดีคณะสถาปัตยกรรมศาสตร์แห่งประเทศไทยไว้เพื่อยึดถือปฏิบัติร่วมกัน ดังต่อไปนี้

**หมวด 1 บททั่วไป**

**มาตรา 1** ธรรมนูญนี้เรียกว่า “ธรรมนูญสภาคณบดีคณะสถาปัตยกรรมศาสตร์แห่งประเทศไทย พ.ศ. 2561”

**มาตรา 2** สภาคณบดีคณะสถาปัตยกรรมศาสตร์แห่งประเทศไทย เป็นองค์กรกลางในการประสานความร่วมมือด้านการศึกษาระหว่างคณบดีคณะสถาปัตยกรรมศาสตร์และคณบดีคณะ/สำนักวิชาที่เปิดสอนสาขาวิชาชีพที่เกี่ยวข้องทางด้านสถาปัตยกรรมของสถาบันอุดมศึกษาของรัฐและเอกชน และเป็นศูนย์กลางด้านวิชาการในการแลกเปลี่ยนความรู้ ความคิดเห็น และประสบการณ์ในเรื่องที่เกี่ยวข้องในสาขาวิชาต่างๆ ทางด้านสถาปัตยกรรมศาสตร์ หรือสาขาวิชาที่เกี่ยวข้อง ร่วมกับองค์กรทางวิชาการและวิชาชีพทั้งในระดับชาติและนานาชาติ เพื่อเสริมสร้างความเข้มแข็งให้กับการพัฒนาด้านวิชาการ การเตรียมความพร้อมด้านการปฏิบัติวิชาชีพ การวิจัย การสร้างสรรค์ การบริการวิชาการแก่สังคม และการทำนุบำรุงศิลปวัฒนธรรม โดยมีคณบดีหรือตำแหน่งที่เรียกชื่ออย่างอื่นของสมาชิกนั้นเป็นผู้แทนในธรรมนูญนี้ และเพื่อความเข้าใจตรงกันในธรรมนูญ จึงกำหนดนิยาม ดังนี้

“**คณะสถาปัตยกรรมศาสตร์**” หมายความถึง

หน่วยงานระดับคณะหรือเทียบเท่าที่มีการจัดการเรียนการสอนในสาขาวิชาทางด้านสถาปัตยกรรมศาสตร์ หรือสาขาวิชาที่เกี่ยวข้องเป็นหลัก

“**คณบดี**” หมายความถึง

คณบดีคณะสถาปัตยกรรมศาสตร์ หรือตำแหน่งที่เรียกชื่อเป็นอย่างอื่น

“**สภาคณบดี**” หมายความถึง

สภาคณบดีคณะสถาปัตยกรรมศาสตร์แห่งประเทศไทย

“**ประธานสภาคณบดี**” หมายความถึง

ประธานสภาคณบดีคณะสถาปัตยกรรมศาสตร์แห่งประเทศไทย ซึ่งได้รับความเห็นชอบจากที่ประชุมสภาคณบดี และมีวาระการดำรงตำแหน่งครั้งละ 2 ปี โดยดำรงตำแหน่งไม่เกิน 2 วาระต่อเนื่องกัน

**“รองประธานสภาคณบดี”** หมายความถึง

รองประธานสภาคณบดีคณะสถาปัตยกรรมศาสตร์แห่งประเทศไทย ซึ่งมีหน้าที่ปฏิบัติการแทน และรักษาการแทนประธานสภาคณบดี กรณีที่ประธานฯ ไม่สามารถปฏิบัติหน้าที่ได้  **ทั้งนี้รองประธานฯ เป็นการแต่งตั้งโดยประธานฯ**

-2-

**“เลขาธิการสภาคณบดี”** หมายถึง

อาจารย์ในคณะสถาปัตยกรรมศาสตร์ ซึ่งแต่งตั้งโดยประธานสภาคณบดี

“**ผู้ช่วยเลขาธิการสภาคณบดี**” หมายความถึง

อาจารย์ หรือ เจ้าหน้าที่ในคณะสถาปัตยกรรมศาสตร์ ซึ่งได้รับการแต่งตั้งโดยประธานสภาคณบดี

**“คณะกรรมการบริหารสภาคณบดี”** หมายความถึง

คณะกรรมการบริหารสภาคณบดีคณะสถาปัตยกรรมศาสตร์แห่งประเทศไทย ซึ่งประกอบด้วยคณบดีคณะสถาปัตยกรรมศาสตร์และคณบดีคณะที่เปิดสอนสาขาวิชาชีพที่เกี่ยวข้องทางด้านสถาปัตยกรรม ทุกสถาบันที่เป็นสมาชิกสภาคณบดีฯ

“**เหรัญญิก**” หมายความถึง

อาจารย์ หรือ เจ้าหน้าที่ในคณะสถาปัตยกรรมศาสตร์

**หมวด 2 ชื่อและวัตถุประสงค์**

**มาตรา 3** “สภาคณบดีคณะสถาปัตยกรรมศาสตร์แห่งประเทศไทย”

**ชื่อภาษาไทย คือ “สภาคณบดีคณะสถาปัตยกรรมศาสตร์แห่งประเทศไทย**

**ชื่อภาษาอังกฤษ คือ “The Council of Deans of Architecture Schools of Thailand”**

**ชื่อย่อภาษาไทย คือ “สค สถ.”**

**ชื่อย่อภาษาอังกฤษ คือ “CDAST”**

**มาตรา 4** วัตถุประสงค์ของสภาคณบดีคณะสถาปัตยกรรมศาสตร์แห่งประเทศไทย คือ

 1. เป็นตัวแทนของสถาบันอุดมศึกษาสาขาวิชาชีพสถาปัตยกรรมของประเทศไทย (1)

 2. ให้คำปรึกษาหรือข้อเสนอแนะเกี่ยวกับนโยบายด้านการศึกษาสถาปัตยกรรมและ

 สาขาที่เกี่ยวข้อง (2)

 3. ส่งเสริมการศึกษา การวิจัยและวิชาชีพสถาปัตยกรรม (3)

 4. ส่งเสริมการแลกเปลี่ยนวิชาการทางวิชาชีพสถาปัตยกรรม และ สาขาที่เกี่ยวข้อง

 5. ส่งเสริม แนะนำ เผยแพร่ และงานบริการวิชาการ

 6. ส่งเสริมความสามัคคีของสมาชิก

 7. ดำเนินการตามที่เห็นร่วมกันของสมาชิก

 8. ส่งเสริมพันธกิจ 4 ด้าน ได้แก่ ด้านวิชาการ ด้านวิจัย ด้านบริการวิชาการและ

 ด้านทำนุบำรุงศิลปวัฒนธรรม รวมทั้งงานด้านวิเทศสัมพันธ์ของสมาชิก

-3-

**มาตรา 5** พันธกิจของสภาคณบดีคณะสถาปัตยกรรมศาสตร์แห่งประเทศไทย คือ

 1. ด้านวิชาการ เป็นการส่งเสริมความร่วมมือในด้านวิชาการระหว่างสถาบันสมาชิกสภาคณบดี

 2. ด้านการวิจัย เป็นการส่งเสริมความร่วมมือในด้านการทำวิจัย การเผยแพร่ผลงานทางวิชาการ

 งานสร้างสรรค์และงานวิจัย การสร้างเครือข่ายวิจัยและการประชุมวิชาการ

 3. ด้านการประสานความร่วมมือ เป็นการร่วมมือกันเพื่อดำเนินการพัฒนาโครงการการศึกษาของ

 ประเทศไทย

**มาตรา 6** ที่ตั้งของสภาคณบดีคณะสถาปัตยกรรมศาสตร์แห่งประเทศไทยจะหมุนเวียนไปตามที่อยู่/ที่ตั้งของ

 ประธานสภาคณบดีฯ ในแต่ละสมัย จนกว่าจะมีสถานที่ทำการถาวรต่อไป

**มาตรา 7** เว็บไซต์ของสภาคณบดีคณะสถาปัตยกรรมศาสตร์แห่งประเทศไทยคือ Website "www.cdast.com"

**หมวด 3 สมาชิก ประเภทสมาชิก การรับสมาชิก หน้าที่ของสมาชิก**

**การพ้นจากการเป็นสมาชิก**

**มาตรา 8** สมาชิกผู้ก่อตั้งซึ่งมีอยู่แล้วเมื่อประกาศใช้ธรรมนูญนี้ เช่น สมาชิกของสภาฯ โดยบริบทเพิ่มเติมสมาชิก

 ในตอนระบุในข้อ 9

**มาตรา 9** สภาคณบดีมีสมาชิก 3 ประเภท คือ

**สมาชิกสามัญ** คือ คณะสถาปัตยกรรมศาสตร์ โดยมีคณบดีเป็นผู้แทน และมีฐานะเป็นคณะสถาปัตย-

กรรมศาสตร์ ของสถาบันอุดมศึกษาที่ตั้งอยู่ในประเทศไทย และได้รับการรับรองสถานภาพจากสำนักงานคณะกรรมการการอุดมศึกษา (สกอ.) หรือกระทรวง หรือหน่วยงานของรัฐ ที่มีหน้าที่ให้การรับรองเป็นสถาบันอุดมศึกษา โดยได้รับเชิญหรือสมัครเป็นสมาชิกด้วยความเห็นชอบจากสภาคณบดีฯ

**สมาชิกวิสามัญ** คือ หน่วยงานระดับภาควิชา/สาขาวิชา ซึ่งมีการจัดการศึกษาในสาขาวิชาทางด้าน

สถาปัตยกรรม หรือด้านอื่นๆ ที่เกี่ยวข้อง โดยมีหัวหน้าหน่วยงานหรือตำแหน่งที่สูงกว่าเป็นผู้แทน สมาชิกวิสามัญต้องมีฐานะเป็นหน่วยงานระดับภาควิชาหรือสาขาวิชาของสถาบันอุดมศึกษาที่ตั้งอยู่ในประเทศไทย โดยสมัครเป็นสมาชิกด้วยความเห็นชอบจากสภาคณบดีฯ

**สมาชิกสมทบ** ได้แก่ สถาบัน สมาคม และองค์กรทางการศึกษาอื่น โดยมีผู้บริหารสูงสุดเป็นผู้แทน และสมาชิกสมทบต้องมีฐานะเป็นสถาบัน สมาคม และองค์กรทางการศึกษา ที่มีการจดทะเบียนนิติบุคคลถูกต้องตามกฎหมาย

**มาตรา 10** การรับสมัครสมาชิกให้เป็นไปตามข้อกำหนด ต่อไปนี้

1. สมาชิกสามัญ จะต้องทำเรื่องสมัครเข้าเป็นสมาชิก การเป็นสมาชิกจะสมบูรณ์ต่อเมื่อได้รับ

ความเห็นชอบจากสมาชิกที่เข้าประชุมให้รับเข้าเป็นสมาชิก

1. สมาชิกวิสามัญ จะต้องทำเรื่องสมัครเข้าเป็นสมาชิก การเป็นสมาชิกจะสมบูรณ์ต่อเมื่อได้รับ

ความเห็นชอบจากสมาชิกที่เข้าประชุมให้รับเข้าเป็นสมาชิก

1. สมาชิกสมทบ จะต้องทำเรื่องสมัครเข้าเป็นสมาชิกและมีสมาชิกสามัญลงนามรับรอง

อย่างน้อย 3 แห่ง

การเป็นสมาชิกจะสมบูรณ์ต่อเมื่อได้รับความเห็นชอบอย่างเป็นเอกฉันท์จากสมาชิกที่เข้าประชุมให้รับเข้าเป็นสมาชิก

-4-

**มาตรา 11** สิทธิของสมาชิกมีดังต่อไปนี้

 1. เข้าร่วมประชุม อภิปราย ซักถามและแสดงความคิดเห็นในที่ประชุมหรือที่ประชุมใหญ่สามัญ

 2. เสนอข้อคิดเห็นหรือข้อเสนอแนะต่อคณะกรรมการบริหารในเรื่องต่างๆ ที่เกี่ยวกับกิจการของ

 สภาคณบดี

 3. เข้าร่วมประชุม อภิปราย ซักถามและแสดงความคิดเห็นในที่ประชุมหรือที่ประชุมใหญ่สามัญ

 4. เสนอข้อคิดเห็นหรือข้อเสนอแนะต่อคณะกรรมการบริหารในเรื่องต่างๆ ที่เกี่ยวกับกิจการของ

 สภาคณบดี

 5. เข้าร่วมกิจกรรมต่างๆ ของสภาคณบดี

 6. ได้รับการแต่งตั้งเป็นคณะทำงาน หรือผู้แทน เพื่อดำเนินกิจการอย่างใดอย่างหนึ่งตามที่สภาคณบดี

 หรือคณะกรรมการบริหารมอบหมาย

 7. มีสิทธิออกเสียงในที่ประชุมและที่ประชุมใหญ่สามัญ เพื่อดำเนินกิจการอย่างใดอย่างหนึ่งตามที่

 สภาคณบดี หรือ คณะกรรมการบริหารมอบหมาย

**มาตรา 12** หน้าที่ของสมาชิกมีดังต่อไปนี้

 1. ปฏิบัติตามธรรมนูญ ข้อบังคับ ระเบียบ และมติของสภาคณบดี

 2. รักษาเกียรติและผลประโยชน์ของสภาคณบดี

 3. ดำเนินกิจการร่วมกับ สกอ. สภาสถาปนิก หรือหน่วยงานต่างๆ ที่เกี่ยวข้องตามที่ประชุมสภาคณบดี

 เห็นสมควรเข้าร่วม

 4. สนับสนุนและร่วมกิจกรรมต่างๆ ของสภาคณบดี และช่วยเหลือซึ่งกันและกัน

 5. ดำเนินกิจการ/กิจกรรมใดๆ ที่ก่อให้เกิดประโยชน์ต่อส่วนรวม โดยได้รับความเห็นชอบหรือ

 มอบหมายจากที่ประชุมสภาคณบดี

 6. เข้าร่วมประชุมตามวาระต่างๆ ที่สภาคณบดีกำหนด

 **7. ชำระเงินค่าบำรุงสมาชิกภาพของสภาคณบดีคณะสถาปัตยกรรมศาสตร์แห่งประเทศไทย**

 **ตามที่ประชุมสภาคณบดีฯ กำหนด**

 **8. สมาชิกสามัญจะมีสิทธิในฐานะสมาชิกภาพสมบูรณ์ ในด้านการออกเสียง การกำหนดนโยบาย**

 **การเปลี่ยนธรรมนูญ และการบริหารจัดการทุกด้าน**

 **9. สมาชิกวิสามัญ จะมีสิทธิในการเข้าร่วมประชุม และเป็นคณะกรรมการชุดย่อย/คณะทำงาน**

 **ตามที่มอบหมายให้**

**มาตรา 13** การพ้นจากการเป็นสมาชิก มีดังต่อไปนี้

1. ขอลาออก โดยยื่นหนังสือต่อประธานสภา และการพ้นจากการเป็นสมาชิกจะสมบูรณ์ได้ต่อเมื่อ

ได้รับความเห็นชอบจากที่ประชุมใหญ่สามัญเรียบร้อยแล้ว

 2. ไม่ชำระเงินค่าบำรุงสมาชิกติดต่อกันเป็นระยะเวลา 2 ปี

 3. คณะสถาปัตยกรรมศาสตร์และคณะที่เปิดสอนสาขาวิชาชีพที่เกี่ยวข้องทางด้านสถาปัตยกรรมนั้น

 ถูกยุบเลิก

 **4. ที่ประชุมสภาคณบดีฯ มีมติไม่น้อยกว่า 2 ใน 3 ให้ออกจากสมาชิกภาพ เนื่องจากทำ**

 **ความเสื่อมเสียให้สภาคณบดีฯ**

-5-

**หมวด 4 คณะกรรมการบริหาร**

**มาตรา 14** ให้มีคณะกรรมการบริหารสภาคณบดีคณะสถาปัตยกรรมศาสตร์แห่งประเทศไทย ประกอบด้วย

1. **ประธานสภาคณบดี 1 คน โดยการได้มาของตำแหน่งประธานฯ คือ การเสนอชื่อและ**

**โหวตเสียงในที่ประชุม**

1. **รองประธานสภาคณบดี 2 คน ได้แก่ รองประธานสภาคณบดี คนที่ 1 และรองประธาน**

**สภาคณบดีคนที่ 2 ทั้งนี้ เป็นการแต่งตั้งโดยประธานสภาคณบดีฯ**

 3. คณะกรรมการบริหาร อาจจะมีที่ปรึกษาสภาคณบดีได้ไม่เกิน 3 คน โดยได้รับความเห็นชอบจาก

 คณะกรรมการบริหาร

**มาตรา 15**  คณะกรรมการบริหารมีอำนาจหน้าที่ ดังนี้

 1. จัดให้มีการประชุมสภาคณบดี**อย่างน้อยปีละ 3 ครั้ง** **โดยครั้งที่ 1 จะเป็นการประชุมวาระปกติ**

 **ครั้งที่ 2 สัญจร และครั้งที่ 3 เป็นการประชุมใหญ่สามัญประจำปีอย่างน้อย 1 ครั้ง โดยเชิญ**

 **ตัวแทนจากสภาสถาปนิก ตัวแทนจากสมาคมสถาปนิกสยามในพระบรมราชูปถัมภ์ ตัวแทน**

 **จากสมาคมวิชาชีพที่เกี่ยวข้อง และสถาปนิกที่สนใจเข้าร่วมประชุมได้**

 2. จัดให้มีการเก็บค่าบำรุงสมาชิกสภาคณบดี เป็นจำนวน 30,000 บาท ต่อปี  **โดยชำระภายใน**

 **เดือนสิงหาคม ถึงเดือนพฤศจิกายน ของทุกปี**

**หมวด 5 รายได้และการจัดการงบดุล**

**มาตรา 16** สภาคณบดีคณะสถาปัตยกรรมศาสตร์แห่งประเทศไทย มีรายได้จาก

 1. ค่าบำรุง

 2. เงินบริจาค

 3. เงินรายได้อื่น

**มาตรา 17** ค่าบำรุงสภาคณบดี

 1. สมาชิกสามัญ ปีละ 30,000 บาท (สามหมื่นบาทถ้วน)

 2. สมาชิกวิสามัญ ปีละ 10,000 บาท (หนึ่งหมื่นบาทถ้วน)

**มาตรา 18** การจ่ายเงินของสภาคณบดี ให้กระทำโดยความเห็นชอบจากที่ประชุมสภาคณบดีเป็นคราว ๆ ไป

 โดยให้ประธานสภาคณบดีมีอำนาจลงนามอนุมัติ

**มาตรา 19** ประธานสภาคณบดี จะต้องจัดให้มีการทำงบดุลสภาคณบดี ในรอบปีเพื่อแสดงบัญชีรับจ่ายประจำปี

 ของสภาคณบดี และเพื่อประกอบในเอกสารการส่งมอบงานหลังครบวาระที่ดำรงตำแหน่ง

**หมวด 6 การแก้ไขเพิ่มเติมธรรมนูญ**

**มาตรา 20** การแก้ไขหรือเพิ่มเติมธรรมนูญของสภาคณบดี ให้สามารถกระทำได้โดยอาศัยความเห็นชอบของ

 สมาชิกที่เข้าประชุมสามัญ

-6-

**บทเฉพาะกาล**

ธรรมนูญสภาคณบดีคณะสถาปัตยกรรมศาสตร์แห่งประเทศไทย พ.ศ. 2562 นี้ ได้รับความเห็นชอบจากสมาชิกสภาคณบดีในคราวประชุมสภาคณบดีคณะสถาปัตยกรรมศาสตร์แห่งประเทศไทย ปีที่ 22 (สัญจร) ครั้งที่ 1/2562 เมื่อวันอาทิตย์ที่ 30 เดือนมิถุนายน พ.ศ. 2562 ณ ห้องประชุมอาคารเอนกประสงค์สิม มหาวิทยาลัย

ขอนแก่น

----------------------------------------------------------------